“รฟม.” ไฟเขียว ITD-BEM ผ่านซองเทคนิค เข้ารอบ “ตัดเชือก” สายสีส้ม
“รฟม.” ไฟเขียว ITD-BEM ผ่านเกณฑ์ซองที่ 2 ด้านเทคนิค เดินหน้าเข้ารอบตัดเชือกรับงานก่อสร้างโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มูลค่า 1.4 แสนลบ. คาดลงนามสัญญาปลายปี 65
“รฟม.” ไฟเขียว ITD-BEM ผ่านเกณฑ์ซองที่ 2 ด้านเทคนิค เข้ารอบตัดเชือกรับงานก่อสร้างรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์)
7 ก.ย. 2565

เว็บไซต์การรถไฟฟ้าขนส่งมวลชนแห่งประเทศไทย (รฟม.) ได้เผยแพร่ประกาศ รฟม. เรื่องประกาศรายชื่อผู้ผ่านการพิจารณาข้อเสนอซองที่ 2 (ข้อเสนอด้านเทคนิค) การคัดเลือกเอกชนเข้าร่วมลงทุน โครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) ลงนามโดย นายภคพงศ์ ศิริกันทรมาศ ผู้ว่าการ รฟม.
ทั้งนี้ในประกาศระบุว่า รฟม. และคณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) ได้ตรวจสอบ และประเมินข้อเสนอ ผลปรากฏว่า มีผู้ยื่นข้อเสนอที่ผ่านการพิจารณาข้อเสนอซองที่ 2 (ข้อเสนอด้านเทคนิค) ประกอบด้วย 1.บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM มีผู้รับเหมางานโยธาคือ บริษัท ช.การช่าง จำกัด (มหาชน) และ 2.ITD Group โดยบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD  ยื่นข้อเสนอร่วมกับบริษัทขนส่งอินชอน (Incheon Transit Corporation) ผู้ให้บริการรถไฟใต้ดินประเทศเกาหลีใต้
อย่างไรก็ตามหลังจากนี้ รฟม.จะดำเนินการเปิดซองข้อเสนอที่ 3 (ข้อเสนอด้านราคา) ต่อไป เบื้องต้นคาดว่าจะสามารถลงนามสัญญาร่วมลงทุนกับภาคเอกชนได้ภายในปลายปี 65 สำหรับโครงการรถไฟฟ้าสายสีส้มฯ วงเงิน 1.4 แสนล้านบาท แบ่งเป็น ค่าจัดกรรมสิทธิ์ที่ดิน 1.4 หมื่นล้านบาท ค่างานโยธา 9.6 หมื่นล้านบาท และค่างานระบบรถไฟฟ้า ขบวนรถไฟฟ้าบริหารการเดินรถ ซ่อมบำรุง 3.2 หมื่นล้านบาท โดย รฟม. เปิดให้เอกชนร่วมลงทุนก่อสร้างช่วงตะวันตก ติดตั้งจัดหาระบบรถไฟฟ้าทั้งหมด และรับสัมปทานเดินรถตลอดเส้นทาง 35.9 กิโลเมตร
สำหรับโครงการรถไฟฟ้าสายสีส้มนี้มีแนวเส้นทางเชื่อมระหว่างกรุงเทพฯ ทิศตะวันออกและทิศตะวันตก ระยะทาง 35.9 กม. แบ่งเป็น ส่วนตะวันออก ช่วงศูนย์วัฒนธรรมแห่งประเทศไทย-มีนบุรี (สุวินทวงศ์) ระยะทาง 22.5 กม. 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก ช่วงบางขุนนนท์-ศูนย์วัฒนธรรมแห่งประเทศไทย ระยะทาง 13.4 กม. 11 สถานี (สถานีใต้ดินตลอดสาย)
อย่างไรก็ตามหลังจาก รฟม. ยกเลิกการคัดเลือกเอกชนร่วมลงทุนโครงการฯ เมื่อวันที่ 3 ก.พ.64 ทาง รฟม. ได้ปรับแผนการดำเนินงานโครงการดังกล่าว โดยคาดว่าจะเปิดให้บริการรถไฟฟ้าสายสีส้ม ส่วนตะวันออก ช่วงศูนย์วัฒนธรรมฯ-มีนบุรี(สุวินทวงศ์) ระยะทาง 22.5 กม. ในเดือน ส.ค.68 จากนั้นจะเปิดให้บริการส่วนตะวันตก ช่วงบางขุนนนท์-ศูนย์วัฒนธรรมฯ ระยะทาง 13.4 กม. ในเดือน ธ.ค.70